**חסידים הראשונים**

**ספר "משפט ויושר": עמודים 80-81**

בסוגיה מופיעים משנה ולאחר מכן קטע מן התלמוד הבבלי, מסכת בבא קמא (=שער ראשון) שבו יש ברייתא (בפסקה 2) ואחריה כמה דברי אמוראים.

המשנה מתארת כיצד היו נוהגים אנשים בימי במשנה והתלמוד להיפטר מפסולת, כגון: קוצים וזכוכיות.

**פסקה 1:**

\*אם אדם הטמין קוצים וזכוכיות בקיר הפונה לרשות הרבים (=לרחוב) ואחר כך הקיר נפל (כי היה ישן ורעוע) ומישהו שעבר שם נפצע מהקוצים או הזכוכיות, זכותו לקבל פיצוי מבעל הקוצים והזכוכיות.

\*אדם גדר את גדר האבנים שסביב ביתו בקוצים כדי למנוע מגנבים לטפס ולחדור פנימה, והקוצים בלטו מדי וגרמו נזק לאדם תמים שעבר ברחוב, בעל הגדר שהניח את הקוצים והזכוכיות עליה חייב לפצות אתו.

\*אם גדר של אבנים התמוטטה לתוך רשות הרבים וגרמה נזק, בעל הגדר צריך לפצות את הניזוק.

**פסקה 2:**

תנו רבנן (=שנו חכמים), פתיחה לברייתא: החסידים הראשונים (חיו בתקופת בית שני והקפידו במיוחד על מצוות שבין אדם לחברו. במיוחד נזהרו שלא לפגוע בזולת או ברכושו) היו טומנים קוצים וזכוכיות שרצו להפטר מהם בתוך שדותיהם (ולא ברשות הרבים) ובעומק של 3 טפחים (24 – 30 ס"מ) כדי שלא תעכב המחרשה (שלא יתקל להב המחרשה בקוץ או בשבר זכוכית, או כדי שהמחרשה לא תעלה קוצים וזכוכיות על פני השטח).

**פסקה 3:**

כעת מביאה הגמרא 2 דוגמאות לאמוראים בבליים שהיו נפטרים מן הקוצים והזכוכיות שלהם באופן שלא יגרם נזק לזולת.

רב ששת זרק אותם לאש.

רבא זרק אותם לדגלת (=נהר חידקל).

**פסקאות 4-6:**

כעת מביאה הגמרא 3 הצעות כיצד להגיע לדרגת חסיד. כל אחת מההצעות עוסקת באחד ממישורי הפעולה של אדם והן משלימות זו את זו.

לפי רבי יהודה, מי שרוצה להיות חסיד יקפיד על הלכות סדר נזיקין וכן ימנע מעצמו פגיעה בזולת, בגופו וברכושו (**בין אדם לחברו**).

רבא אמר: כדי להיות חסיד יש להקפיד על ההנחיות המוסריות שבמסכת אבות (כגון: "איזה הוא הגיבור הכובש את ייצרו", וכו' כלומר- **בין אדם לעצמו**).

ואמרי לה (=ויש אומרים): הרוצה להיות חסיד יקפיד על ההלכות של תפילה וברכות שנשנו במסכת ברכות (**בין אדם למקום**- ה').

**המעשה בחסיד ובאיש שסיקל אבנים מרשותו לרשות הרבים**

מעשה באדם שסיקל אבנים מרשותו לרשות הרבים. ראה אותו חסיד אחד. אמר לו החסיד: למה אתה מוציא את האבנים מרשות שאינה שלך לרשות שהיא שלך? (=לרשות הרבים ששייכת לכולם, כולל לך?) האדם לגלג על דברי החסיד.

עברו ימים והאיש היה צריך למכור את שדהו. הוא הלך ברחוב שאליו השליך את אבניו וכאשר הלך שם נתקל באבנים שזרק בשעתו. הבין אותו אדם שהחסיד צדק כששאל אותו "מפני מה אתה זורק אבנים מרשות שאינה שלך לרשות שהיא שלך".